Ҡатынының хәлен аңлай, әлбиттә, Ғәзим. Өс ҡыҙын аяҡҡа баҫтырырға, уларҙы кеше араһында кәм-хур итмәҫкә тырышып, ниҙәр генә эшләмәне. Төндә тыуғанды төндә алалар бит, төн йоҡоһон йоҡламай, көмөшкәһен дә һатты. Эскән ирҙәрҙең ҡатындарынан туҡмалып, түбә сәсһеҙ ҙә ҡалды, ауыл йыйылыштарында иң түбән һүҙҙәрҙе лә ишетте, әммә магазин кәштәһендә араҡы һатыла башлағансы эшен туҡтатманы. Һәр ваҡыт ҡыҙмаса йөрөгән ҡатынынан бөтөнләйгә китергә йөрөгәнендә, быға тиклем бер ҡасан да һаулығына зарланмаған Ғәзим, ҡаты ауырып, түшәккә йығылды.